Title: _______Návrh
Author: MZV
Last saved by: filus
Company: MZV SR

DOLOŽKA PREDNOSTI 
medzinárodnej zmluvy pred zákonmi 
(čl. 7 ods. 5 ústavy)

1. 	Gestor zmluvy:
Ministerstvo hospodárstva Slovenskej republiky 

2. 	Názov zmluvy:
Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (podpis dohody členskými štátmi EÚ sa uskutočnil dňa 16. septembra 2010 v Bruseli). Za SR ju s výhradou ratifikácie podpísal minister zahraničných vecí SR Mikuláš Dzurinda. Dohodu dňa 6. októbra 2010 slávnostne podpísali zo strany EÚ minister zahraničných vecí Belgického kráľovstva Steven Vanackere, ako predsedajúcej krajiny EÚ, a za kórejskú stranu minister obchodu Kim Jong-Hoon. 

3. Účel a predmet zmluvy a jeho úprava v právnom poriadku Slovenskej republiky: 
Účelom zmluvy je zlepšiť prístup na kórejský trh elimináciou existujúcich prekážok obchodu. Dosiahol sa ňou konečný balík koncesií, ktorý predstavuje ambiciózny výsledok najmä v oblasti netarifných prekážok obchodu, služieb, pravidiel obchodu a subvencií, ako i vo všeobecnom znížení ciel. Zmluva je nielen v súlade so smernicami na rokovanie schválenými Radou EÚ, ale i s odporúčaniami Európskeho parlamentu uvedenými v jeho uznesení z 13. decembra 2007. 

Hlavným cieľom zmluvy je postupnou liberalizáciou, podľa pravidiel Svetovej obchodnej organizácie, uľahčiť obchod s tovarom medzi Európskou úniou a Južnou Kóreou v súlade s článkom XXIV Všeobecnej dohody o clách a obchode; liberalizovať obchod so službami a investíciami v súlade s článkom V Všeobecnej dohody o obchode so službami; podporovať hospodársku súťaž, najmä pokiaľ ide o rozvoj hospodárskych vzťahov medzi stranami; obojstranne liberalizovať trhy s vládnym obstarávaním; primerane a účinne chrániť práva duševného vlastníctva; prispievať k harmonickému rozvoju a rozšíreniu svetového obchodu odstránením prekážok obchodu a vytváraním prostredia priaznivého pre zvýšené toky investícií; dosiahnuť trvalo udržateľný rozvoj prostredníctvom rozvoja medzinárodného obchodu a podporiť priame zahraničné investície bez toho, aby sa pri uplatňovaní a presadzovaní právnych predpisov strán v oblasti životného prostredia a práce znížili alebo obmedzili požiadavky noriem v oblasti životného prostredia, práce, zdravia a bezpečnosti pri práci.

V právnom poriadku SR je predmet zmluvy upravený v množstve právnych predpisov 
v príslušných oblastiach spoločenských vzťahov, a to napr. v zákone č. 199/2004 Z. z. Colný zákon a o zmene a doplnení niektorých zákonov v znení neskorších predpisov, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí atď.
 
4. 	Priama úprava práv alebo povinností fyzických osôb alebo právnických osôb: 
články 2.7, 3.2, 4.4, 6.2, 6.3, 6.6, 6.7, 6.11, 7.1, 7.2, 7.5 - 7.8, 7.11 - 7.14, 7.17 - 7.23, 7.28 - 7.32, 7.36 - 7.44, 7.47, 10.6 - 10.13, 10.20, 10.28, 10.35, 10.42, 10.45 - 10.53, 10.56, 10.58 - 10.60, 10.63 - 10.66, 11.1, 11.4, 11.5, 12.4 - 12.6.   

5. Úprava predmetu medzinárodnej zmluvy v práve Európskej únie:
V práve EÚ je predmet zmluvy upravený právne záväznými aktmi EÚ na základe Zmluvy o fungovaní Európskej únie, najmä na základe článku 91, článku 100 ods. 2, článku 167 ods. 3 a článku 207 v spojení s článkom 218 ods. 5. Predmet zmluvy je tiež upravený nariadením Európskeho parlamentu a Rady (ES) č. 450/2008 z 23. apríla 2008, ktorým sa ustanovuje Colný kódex Spoločenstva (modernizovaný Colný kódex), nariadením Rady (EHS) č.2658/87 z 23. júla 1987 o colnej a štatistickej nomenklatúre a o Spoločnom colnom sadzobníku v platnom znení, nariadením Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (kodifikované znenie), ako aj ďalšími právnymi predpismi. 
Súlad medzinárodnej zmluvy s právom EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Medzinárodná hospodárska zmluva všeobecnej povahy, medzinárodná zmluva, ktorá priamo zakladá práva alebo povinnosti fyzických osôb alebo právnických osôb.

7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Medzinárodná zmluva, ktorá priamo zakladá práva a povinnosti fyzických osôb alebo právnických osôb; medzinárodná zmluva, na ktorej vykonanie nie je potrebný zákon.

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.